ປ ໂອບາມາ ມອບຫຼຽນໄຊ Medal of Honor
ປ ໂອບາມາ ມອບຫຼຽນໄຊສູງສຸດທະຫານ ໃຫ້ແກ່ພວກລູກຊາຍ ຂອງຜູ້ທີ່ເຄີຍຮັບໃຊ້ຢູ່ລາວ
ປະທານາທິບໍດີສະຫະລັດທ່ານບາຣັກ ໂອບາມາ ໄດ້ມອບ ຫຼຽນກາຄວາມຊອບຫຼືຫຼຽນໄຊສູງສຸດທາງທະຫານ Medal of Honor ໃຫ້ແກ່ຄອບຄົວ ຂອງທະຫານອະເມຣິກັນຄົນ ນຶ່ງ ທີ່ເສຍຊີວິດ ໃນລະຫວ່າງການປະຕິບັດງານລັບ ໃນ ປາງສົງຄາມຫວຽດນາມຢູ່ລາວ ໃນພິທີ ທີ່ທຳນຽບຂາວມື້ວານນີ້ ທ່ານໂອບາມາ ໄດ້ມອບ ຫຼຽນໄຊດັ່ງກ່າວ ໃຫ້ແກ່ພວກລູກຊາຍຂອງຫົວໜ້າຈ່າເອກ ທະຫານອາກາດ Richard L Etchberger ທີ່ໄດ້ເສຍ ຊີວິດ ໃນລະຫວ່າງການປະຕິບັດງານ ເມື່ອເດືອນມີນາ ປີ 1968 ຈ່າເອກ Etchberger ຊຶ່ງເປັນນັກຊ່ຽວຊານ ທາງດ້ານເຣດ້າ ໄດ້ປະຕິບັດງານລັບ ຢູ່ບ່ອນ ຕັ້ງເຣດ້າ ເທິງພູຜາທີ ໃນພາກເໜືອຂອງລາວ ເວລາທີ່ຕັ້ງເຣດ້າຂອງລາວ ຖືກໂຈມຕີ ຈ່າ Etchberger ໄດ້ຊ່ອຍຕ້ານຢັນການບຸກໂຈມຕີຂອງຝ່າຍສັດຕູ ຈົນເທົ່າເຮືອບິນເຮຣີຄອບ ເຕີ້ກູ້ໄພມາເຖິງ ລາວໄດ້ສ່ຽງຊີວິດ ຕໍ່ການຖືກຍິງ ໃນຂະນະທີ່ຂົນ ພວກໝູ່ເພື່ອນ ທີ່ໄດ້ ຮັບບາດເຈັບ ຂຶ້ນໃສ່ເຮືອບິນເຮຣີຄອບເຕີ້ ກ່ອນທີ່ລາວເອງ ຈະຂຶ້ນໄປເປັນຄົນສຸດທ້າຍ ຊຶ່ງໃນຕອນນັ້ນເອງ ລາວກໍຖືກຍິງ ແລະເສຍຊີວິດ ໃນເວລາຕໍ່ມາ ປະທານາທິບໍດີໂອບາມາ ກ່າວຕໍ່ຄອບຄົວຂອງທ່ານ Etchberger ວ່າຫຼຽນໄຊນີ້ ແມ່ນສະ ທ້ອນໃຫ້ເຫັນ ເຖິງຄວາມຮູ້ບຸນຄຸນ ຂອງໝົດທັງປະເທດ ຍ້ອນການປະຕິບັດງານທີ່ທາງການຖືວ່າເປັນຄວາມລັບ ທາງຄອບຄົວຈຶ່ງບໍ່ຮູ້ຈັກລາຍລະອຽດ ກ່ຽວກັບ ການເສຍຊີວິດຂອງລາວແລະທາງການ ກໍບໍ່ສາມາດສະແດງການຮັບຮູ້ກ່ຽວກັບຜົນ ງານຂອງລາວ ຈົນເທົ່າການປະຕິບັດນີ້ ບໍ່ໄດ້ຖືກຈັດ ໃຫ້ເປັນຄວາມລັບອີກຕໍ່ໄປ ຢ່າງນ້ອຍ 20 ປີ ຫຼັງຈາກລາວເສຍຊີວິດ ຫຼຽນໄຊ Medal of Honor ແມ່ນມອບໃຫ້ແກ່ສະມາຊິກ ຂອງກອງທັບສະຫະລັດ ທີ່ມີຜົນ ງານ ທີ່ສະແດງຄວາມກ້າຫານ ຢ່າງໂດດເດັ່ນ ໃນການປະຕິບັດໜ້າທີ່ ໃນການຕໍ່ສູ້ກັບພວກ ສັດຕູຂອງສະຫະລັດ ພວກທີ່ໄດ້ຮັບຫຼຽນໄຊນີ້ຕ້ອງໄດ້ສະແດງອອກຊຶ່ງຄວາມກ້າຫານຢ່າງ ໃຫຍ່ຫລວງ ຫຼືການເສຍສະລະສ່ວນໂຕ